કચ્છના માનકૂવાના સાહિત્ય પ્રેમીએ એક વૉટ્સઍપ ગ્રૂપ બનાવ્યું છે. જેના થકી તેઓ ઊગતા સાહિત્યકારોને પ્લેટફોર્મ પૂરું પાડે છે. આ ગ્રૂપ એટલું લોકપ્રિય બન્યું છે કે એક ગ્રૂપમાં સભ્ય મર્યાદા પૂરી થઈ ગઈ હોવાથી બીજું ગ્રૂપ બનાવવું પડ્યું છે. ગ્રૂપના એડમિન જયદેવ જોષી ‘અહેસાસ’ જણાવે છે કે, ‘દોઢેક વર્ષથી હું ‘શબ્દોના ટહુકા’ નામે ગ્રૂપ ચલાવું છું. ગ્રૂપના સભ્ય ગમે તે લેખકની કૃતિ અન્યોને વાંચવા મોકલાવી શકે. ત્યાર બાદ મને સ્વરચિત કૃતિઓને પ્લેટફોર્મ આપવા ગ્રૂપ શરૃ કરવાનો વિચાર આવ્યો. આમ ‘શબ્દ શણગાર’ નામનું ગ્રૂપ અસ્તિત્વમાં આવ્યું. માત્ર કૃતિઓ મૂકવાથી લાંબો સમય સાહિત્યકારોનો રસ જળવાશે નહીં તેવું લાગતા તેમાં પ્રતિયોગિતાનું તત્ત્વ ઉમેર્યું. રોજ એક શબ્દ ગ્રૂપના સભ્યોને આપવાનો, જેને વણી લઈને સભ્યોએ સ્વરચિત ગદ્ય, પદ્ય- હાઈકુ, તાન્કા, મુક્તક, શાયરી, કવિતા, રમૂજી વાત, લઘુ વાર્તા, માર્મિક વાત, વ્યંગ, શોર્ટ એેન્ડ સ્વીટ સૂત્રાત્મક વાત જેવી મૌલિક કૃતિઓ મોકલવાની રહે છે. સભ્યોમાંથી જ રોજ નવા નિર્ણાયકો પસંદ કરાય છે. તે કૃતિઓ વાંચીને શ્રેષ્ઠ ત્રણ કૃતિઓ ઉપરાંત નવોદિત સૂરજ, બેસ્ટ ઓફ ધ ડે, એક્સ્ટ્રા ઓર્ડિનરી કૃતિ કે ગ્રૂપ ગૌરવના એવોર્ડ કૃતિઓને આપે છે.’ પ્રતિયોગિતામાં શ્રેષ્ઠ જાહેર થયેલી કૃતિઓમાંથી ચૂંટીને અમુક કૃતિઓનું એક પુસ્તક બહાર પાડવાની વિચારણા થઈ રહી છે. ગુજરાતી, હિન્દીના આ ગ્રુપની જેમ જ બીજું નવું ગ્રૂપ માત્ર કચ્છી સાહિત્ય કૃતિઓ માટે તૈયાર થઈ રહ્યું છે.